Na temelju Odluke Školskog odbora od 09. lipnja 2015. god. te članka 72. Statuta Osnovne škole Braća Radić, Martinska Ves ravnateljica škole

r a s p i s u j e

**JAVNI NATJEČAJ**
**za prodaju nekretnina u vlasništvu Osnovne škole Braća Radić**

I.
Javnoj prodaji izlažu se sljedeće nekretnine u vlasništvu Osnovne škole Braća Radić :

|  |  |  |  |  |  |
| --- | --- | --- | --- | --- | --- |
| r.br. | k.č.br. | katastarska općina | površina u m² | početna cijena u kn | jamčevina u kn |
| 1. | 1022 | Luka Lijeva | 3194 | 92.478,00  | 9.247,80  |
| 2. | 1946 1948 | Desno Željezno | 3205 | 321.618,00 | 32.161,80 |

OPIS NEKRETNINA

Nekretnina pod rednim brojem 1. opisana je u vlasničkom listu kao škola površine 208 m², dvorište površine 500 m² i oranica površine 2486 m², ukupne površine 3194 m², upisana u zk.ulošku br. 421 k.o. Luka Lijeva. Na nekretnini je temeljem Rješenja Ureda državne uprave uknjiženo pravo služnosti radi izgradnje vodoopskrbne mreže za korist Općine Martinska Ves. Nekretnina u naravi čini izgrađeno zemljište sa dva izgrađena objekta: objekt škole koji je upisan u vlasničkom listu i gospodarski objekt (drvarna) koji nije upisan u vlasničkom listu. Građevinsko stanje oba objekta vrlo je loše.

Nekretnina po rednim brojem 2. opisana je u vlasničkom listu kao k.č.br. 1946 i 1948 k.o. Desno Željezno. Katastarska čestica br. 1946 opisana je u vlasničkom listu kao škola i zgrada u mjestu površine 367 m², školsko dvorište površine 2730 m², ukupne površine 3097 m². Katastarska čestica br. 1948 opisana je u vlasničkom listu kao školsko dvorište površine 108 m². Sveukupna površina obiju katastarskih čestica iznosi 3205 m² upisanih u zk. ulošku br. 850 k.o. Desno Željezno. Građevinsko stanje objekta škole sukladno je starosti građevine (69 godina).

Na katu škole nalazi se stan površine 69 m² koji je temeljem Ugovora o korištenju i čuvanju stana dodijeljen na korištenje na neodređeno vrijeme.

Također postoji ugovor od 5.svibnja 1995. godine sklopljen na 30 godina, a kojim se nenamjenska prostorija (7 m²) u jugoistočnom dijelu zgrade ustupa HRT Telekomunikacijskom centru Sisak za smještaj telefonske centrale.

II.
Pravo na kupnju nekretnine imaju sve pravne i fizičke osobe.

III.
Zainteresirani ponuditelji dužni su uplatiti jamčevinu u iznosu od 10% utvrđene početne cijene, na žiro-račun OŠ Braća Radić IBAN: HR3223600001101379504, s pozivom na broj 06-2015, s naznakom „jamčevina za natječaj – prodaja nekretnine“.

Ponuditeljima koji ne budu odabrani kao najpovoljniji, jamčevina se vraća u roku od 15 dana od dana prodaje najpovoljnijem ponuditelju, u nominalnom iznosu bez obračunatih kamata, a ponuditelju koji bude izabran jamčevina će se uračunati u kupoprodajnu cijenu.

Onaj ponuditelj koji iz bilo kojeg razloga odustane od zaključenja kupoprodajnog ugovora nakon što je odabran kao najpovoljniji ponuditelj ili koji u predviđenom roku ne uplati kupovnu cijenu, gubi pravo na povrat jamčevine.

Najpovoljnijom ponudom smatrat će se ponuda onog ponuditelja koji ispunjava uvjete iz ovog natječaja te koji ponudi najvišu cijenu.

IV.
Javna prodaja provest će se prikupljanjem pisanih ponuda s dokumentacijom koje se u zatvorenoj omotnici predaju preporučenom poštom ili osobno na adresu: Osnovna škola Braća Radić, Desna Martinska Ves 66, 44201 Martinska Ves, ˝ponuda za nekretninu – ne otvaraj˝

Valjane su ponude koje pristignu do 02.07.2015. god.
Nepravovremene i nepotpune ponude neće se razmatrati.

Ponuda mora sadržavati:

- ime i prezime, adresu, odnosno tvrtku i sjedište i OIB ponuditelja

- pisanu ponudu u kojoj je naznačen redni broj nekretnine iz natječaja, te iznos (isključivo u kunama) koji podnositelj nudi kao kupoprodajnu cijenu za istu,

- dokaz o izvršenoj uplati jamčevine

- broj računa i naziv banke ponuditelja na koji se vraća jamčevina,

- presliku osobne iskaznice,

- presliku rješenja o registraciji pravne osobe (ako je podnositelj pravna osoba), ne stariji od 6 mj.,

V.
Najpovoljniji ponuditelj dužan je u roku od 8 dana od dana poziva prodavatelja sklopiti kupoprodajni ugovor te je dužan u roku od 30 dana od dana sklapanja kupoprodajnog ugovora uplatiti preostali iznos kupovne cijene (razlika između ponuđenog iznosa i uplaćene jamčevine). Sve troškove vezane uz provedbu kupoprodajnog ugovora (ovjere, pristojbe, porez, zemljišnoknjižnu provedbu ugovora i sl.) snosi kupac.

Upis prava vlasništva na kupljenoj nekretnini kupac može ishoditi na temelju kupoprodajnog ugovora i potvrde Osnovne škole Braća Radić kojom se dokazuje isplata cjelokupne kupoprodajne cijene za kupljenu nekretninu za korist prodavatelja.

VI.
Prodavatelj pridržava pravo bez navođenja razloga ne prihvatiti niti jednu ponudu, odnosno poništiti natječaj u cijelosti ili djelomično. Prodaja se obavlja načinom ˝viđeno-kupljeno˝ što isključuje naknadne prigovore.

VII.
Javni natječaj za prodaju nekretnina iz točke I. ovog Javnog natječaja objavit će se na oglasnoj ploči Općine Martinska Ves, Oglasnoj ploči i web stranici Osnovne škole Braća Radić. Obavijest o raspisivanju javnog natječaja objavit će se u Novom Sisačkom tjedniku.

Sve informacije u vezi s predmetnim natječajem mogu se dobiti u OŠ Braća Radić, Desna Martinska Ves 66, Martinska Ves i na telefon 044/711-051 (ravnateljica) svakim radnim danom od 8 do 14 sati.

**KLASA: 372-01/15-01/21**
**URBROJ: 2176-14-01-15/721**
**Martinska Ves, 16.06.2015.**

**Ravnateljica škole**
**Verica Pleša**